Altesaam 45 elwe sit hand by vir Kersskouspel | News24
Altesaam 45 elwe sit hand by vir Kersskouspel
; Kersvader se elwe het die afgelope naweek ekstra hard gewerk om alles gereed te kry vir eerskomende Saterdag se groot Kersprogram in Lovemore Heights in Port Elizabeth. Die jaarlikse Grootendorst-Kersprogram sal Saterdag om 17:00 in St. Clairsweg b
DIE slee is gepak, die “sneeu” is spierwit en die Baai se Kersvader en Kersmoeder glimlag alte breed danksy die 45 elwe wat opgedaag het om alles vir die grootste Kerspartytjie in Port Elizabeth gereed te kry.
Hoewel dit nog ’n maand voor Kersfees is, het die ­“elwe” die afgelope naweek by die Baai se Kersfeeshuis in Lovemore Heights bymekaargekom om met voorbereidings te help.
“Meer as 1 500 geskenkpakkies is opgemaak en nou moet die laaste liggies nog net aan die bome kom,” het Lila Grootendorst, eienaar van die Kersfeeshuis en organiseerder van die Kersprogram, gesê.
Maar om al die liggies op te hang, sal nóg ’n hele klomp elwe-hande benodig word, aangesien meer as 550 m se Kersliggies gedrapeer moet word.
“Die heel grootste boom bevat agt stringe liggies van 12 m elk. Dan is daar nog ses bome én vensters waar Kersligte gehang moet word,” het Grootendorst gesê.
Ondanks al die werk wat voorlê, is Grootendorst oortuig alles sal verloop soos dit moet. Dit is immers haar en haar man, Henk, se sesde jaar as organiseerders van die Kersprogram waarin hulle aan die gemeenskap teruggee.
“Ons is absoluut mal daaroor om ons huis te versier – veral vir Kersfees – en wat dit nog beter maak, is om te sien hoe baie die kinders daarvan hou.”
Honderde besoekers bring jaarliks hul kinders om dié liggie-skouspel te sien, en daarom het die Grootendorst-egpaar ’n paar jaar gelede dit goed gedink om hul huis in ’n Kersfeeshuis te omskep.
Amptelike liggievertonings sal vanjaar van 29 November elke aand tussen 20:00 en 22:00 gehou word.
Eerskomende Saterdag word die Kersfeesprogram om 17:00 in St. Clairsweg geopen met ’n optog van elwe en Kersvader in ’n slee. Kersvader sal ook gratis geskenkpakkies aan kinders uitdeel.
Die Oos-Kaapse kinderkoor, die Algoa Caledo- nian-doedelsakorkes, asook die musiekgroep Twotone sal optree voordat die liggies omstreeks 19:00 aangeskakel word. Kersliedere sal dan gesing word.